Էվանջելին Լիլլի

Էվանջելին Լիլլի (, ամբողջ անունը` Նիկոլ Էվանջելին Լիլլի (Nicole Evangeline Lilly), ), կանադացի դերասանուհի, ով ճանաչում է ձեռք բերել հիմնականում «Կորուսյալները» ամերիկյան հեռուստասերիալում Քեյթ Օսթինի դերակատարմամբ, որի համար ներկայացվել էր «Սատուրն» և «Ոսկե գլոբուս» մրցանակների և ստացել է ԱՄՆ կինոդերասանների գիլդիայի մրցանակը` դրամատիկական սերիալում լավագույն դերասանական կազմի համար։

Կենսագրությունը 

Էվանջելին Լիլլին ծնվել է Կանադայի Ալբերտա նահանգում գտնվող Ֆորտ-Սասկաչևան քաղաքում։ Մանկությունն անցել է Բրիտանական Կոլումբիայում, որտեղ ապրել է ծնողների և կրտսեր քույրերի հետ։ 18 տարեկանում, քրիստոնեական խմբի հետ մեկնել է Ֆիլիպիններ, մի քանի շաբաթ ապրել ֆիլիպինյան ջունգլիներում, եղել աշխարհի 14 երկրներում։ Կրթությունն ստացել է Աբբոտսֆորդ քաղաքում։ Այնտեղ, որպես ուղեկցորդուհի, աշխատել է Royal Aviation ավիաընկերությունում, որի արդյունքում տիրապետում է նաև ֆրանսերեն լեզվին։ Բրիտանական Կոլումբիայի համալսարանում, որտեղ նա ուսանում էր միջազգային հարաբերություններ, իր կրթությունը ֆինանսավորելու նպատակով, Էվանջելին Լիլլին նկարահանվել է հեռուստագովազդներում, հանդես եկել որպես մոդել։ Նրան, որպես մոդել, հայտնաբերել էր «Ford Models» մոդելային գործակալության աշխատակիցը։ Ստորագրելով պայմանագիր գործակալության հետ, նա տեղափոխվել է Վանկուվեր, որտեղ ելույթներ է ունեցել նորաձևության ցուցադրություններում։

Էվանջելին Լիլլին դրվագային դերերով նկարահանվել է մի քանի հեռուստասերիալներում, սակայն նրա առաջին իրական դերը, որը նրան ճանաչում բերեց, «Կորուսյալները» հեռուստասերիալում Քեյթ Օսթինի դերն էր։ Այդ դերի համար 2006 թվականին նա ներկայացվել է «Ոսկե գլոբուս» մրցանակին` որպես լավագույն դրամատիկ դերասանուհի։ 2009 թվականին նա դարձել է L’Oréal ֆրանսիական ընկերության գովազդային դեմքը։

2008 թվականին նկարահանվել է «Փոթորկի տիրակալը» կինոնկարում։ Ֆիլմն արժանացել է «Օսկար» մրցանակի։ Այնուհետև էլֆուհի Տաուրիելի դերում նկարահանվել է Փիթեր Ջեքսոնի «Հոբիթ. Սմոգի պարապուտը» (2013թ.) և «Հոբիթ. Հինգ զորքերի ճակատամարտը» (2014թ.) ֆիլմերում։ 2015 թվականին Էվանջելին Լիլլին նկարահանվել է «Մարդ-մրջյունը» կինոնկարում, կատարելով Հոուպ Պիմի դերը։

2014 թվականին հրատարակել է իր առաջին «The Squickerwonkers» մանկական գիրքը։ Էվանջելին Լիլլին զբաղվում է բարեգործությամբ և իր հոնորարների մի մասը փոխանցում է բարեգործական հիմնադրամներին։

Անձնական կյանքը 

2003-2004 թվականներին, Էվանջելին Լիլլին ամուսնացած է եղել կանադացի հոկեյիստ Մյուրրեյ Հոնի հետ։ 2004-2009 թվականների նա հանդիպում էր դերասան Դոմինիկ Մոնագանի հետ, իսկ 2010 թվականից, «Կորուսյալները» հեռուստասերիալի ռեժիսորի օգնական Նորման Կալիի հետ։ Նրանք ունեն երկու երեխա` մեկ որդի (ծնվ. 2011թ.) և մեկ դուստր (ծնվ. 2015թ.):

Ֆիլմագրությունը

Ծանոթագրություններ 

Կանադացի դերասանուհիներ
Կանադացի մոդելներ
Կանադացի կինոդերասանուհիներ
Բրիտանական Կոլումբիայի համալսարանի շրջանավարտներ
«Ոսկե գլոբուս» մրցանակի դափնեկիրներ
Կանադացի հեռուստատեսային դերասանուհիներ